Helbreder Svein-Magne Pedersen i Vennesla har i mange år hatt en teletorgtjeneste hvor syke folk kan ringe for å bli friske.

Ringer du Telekirken får du lytte til forkynnelse og motta forbønn sammen med andre som har ringt, og Pedersen ber for helse og frelse over telefonen.

Nå har Pedersen startet en ny teletjeneste, hvor han tilbyr friske folk forebygging av sykdommer, skriver Vårt Land.

Jeg skjønner ikke hvorfor dere er så opptatt av pengene. Folk må få bruke pengene til hva de vil. Folk er ikke dumme. Svein-Magne Pedersen til Vårt Land

Ringer du den nye telefonen, SOS Helse, kan du høre et rundt 12 minutter langt opptak med helbrederen til 14 kroner minuttet. Bare noen få minutter er bønn. Mot slutten tilbys man også å kunne ringe Pedersen direkte.

– Vi lever i en forgiftet verden som er roten til mange sykdommer. Farlige kjemikalier og andre gifter som forurenser finner sin vei i drikkevannet, jord, luft og mat. Disse farlige stoffene blir lagret i våre legemer, sier Svein-Magne Pedersen i opptaket.

– Vi er under konstant påvirkning av farlige strålinger. Vi opplever også farlige epidemier og mange typer smittsomme sykdommer, fortsetter han.

Omstridt helbreder

Pedersen hevder å ha helbredet flere tusen mennesker gjennom bønn, men han er omstridt. Helsetilsynet har tidligere undersøkt om Pedersen brøt kvakksalverloven, men saken ble henlagt.

Se dokumentaren Mirakelmannen om helbreder Pedersen.

I tillegg til telefontjenester reiser Pedersen rundt og holder møter hvor han helbreder mennesker, og jevnlig er det møter på Helbredelsessenteret i Vennesla.

– Må betale utgiftene

Svein-Magne Pedersen sier til NRK.no at han overhodet ikke er interessert i å snakke med media om denne saken i dag.

Men til Vårt Land sier han at folk som ringer vet hva det koster, og at de ikke er så gjerrige at de ikke vil støtte virksomheten hans.

– Folk kan støtte oss samtidig som de tar kontakt med oss. Dette er ikke mer usmakelig enn at presten får lønn fra staten når han preker og har forbønn.

Les også: For svak i troen

Han forklarer at Misjonen Jesus Leger har 17–18 personer på lønningslista, et bygg til 28 millioner, samt flere hundre tusen i utgifter til porto hvert år. I tillegg bygger virksomheten flere barnehjem i India.

– Hvem skal ellers betale for dette? Folk som benytter tjenesten må være med på å betale utgiftene, sier Pedersen til avisa.